Document ID: 32012R0052

KOMMISSIONENS FORORDNING (EU) Nr. 52/2012
af 20. januar 2012
om ændring af bilag II til Europa-Parlamentets og Rådets forordning (EF) nr. 998/2003 for så vidt angår USA i listen over tredjelande og områder
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 998/2003 af 26. maj 2003 om dyresundhedsmæssige betingelser for ikke-kommerciel transport af selskabsdyr og om ændring af Rådets direktiv 92/65/EØF (1), særlig artikel 10, og
ud fra følgende betragtninger:
(1)
I forordning (EF) nr. 998/2003 fastsættes der dyresundhedsmæssige betingelser for ikke-kommerciel transport af selskabsdyr samt bestemmelser om kontrol i forbindelse hermed. Forordningen finder anvendelse på ikke-kommerciel transport mellem medlemsstater og indførsel fra tredjelande af selskabsdyr af de arter, der er opført på listen i bilag I til samme forordning.
(2)
Del C i bilag II til forordning (EF) nr. 998/2003 indeholder en liste over tredjelande og områder, som er fri for rabies, samt tredjelande og områder, herunder USA, hvorfra ikke-kommerciel transport af selskabsdyr ikke betragtes som forbundet med en større risiko for spredning af rabies til Unionen end den, der er forbundet med ikke-kommerciel transport mellem medlemsstaterne.
(3)
Guam er omfattet af oplysningerne vedrørende USA i listen i del C i bilag II til forordning (EF) nr. 998/2003, som ændret ved Kommissionens forordning (EF) nr. 18/2006 (2).
(4)
USA har meddelt Kommissionen, at landet ligeledes har fastsat nationale betingelser for transport af de dyrearter, der er opført i bilag I til forordning (EF) nr. 998/2003, når de pågældende dyr transporteres ikke-kommercielt mellem USA og Amerikansk Samoa, Nordmarianerne, Puerto Rico og De Amerikanske Jomfruøer.
(5)
Disse områder bør derfor også indgå i oplysningerne vedrørende USA i del C i bilag II til forordning (EF) nr. 998/2003.
(6)
Forordning (EF) nr. 998/2003 bør derfor ændres i overensstemmelse hermed.
(7)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
I del C i bilag II til forordning (EF) nr. 998/2003 affattes oplysningerne vedrørende USA således:
»USA
(inkl. AS - Amerikansk Samoa, GU - Guam, MP - Nordmarianerne, PR - Puerto Rico og VI - De Amerikanske Jomfruøer)«.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. januar 2012.

Labels: 3
0
18
6